Realisasjon av bolig og spørsmål om brukshindring oppstått etter fraflytting av bolig (skatteloven § 9-3 annet ledd bokstav b)
Dato: 2001-12-07

Sammendrag: Bindende forhåndsuttalelse fra Skattedirektoratet, desember 2001, oppdatert februar 2002 (BFU 10/01)

Saksforholdet: På bakgrunn av de opplysninger som er gitt i anmodningen legges det til grunn at De ble eier av en bolig i kommune A i 1989. De flyttet selv inn i boligen 1. juli 1996. Fra og med 15. august 1997 til og med 20. mars 1999 var De og Deres samboer bosatt i boligen. Etter fødsel av felles barn februar 1999 flyttet familien 21. mars 1999 til kommune B der Deres samboer fikk arbeid. Selv hadde De svangerskapspermisjon fra arbeid i kommune A. Ca. november 1999, ved utløpet av svangerskapspermisjonen mistet De jobben i kommune A og begynte deretter å arbeide i kommune B 3. januar 2000. Det legges videre til grunn at De ikke eier annen fast bolig samt at De ikke var kjent med fremtidig brukshindring ved erverv av boligen. Det bes om en forhåndsuttalelse om fritak fra gevinstbeskatning ved salg av boligen i kommune A grunnet brukshindring. Skattedirektoratets vurderinger: Realisasjon av egen bolig er med hjemmel i skatteloven § 9-3 annet ledd bokstav b fritatt for gevinstbeskatning, dersom eieren har brukt hele eiendommen som egen bolig i minst ett av de to siste årene før realisasjon. Når skattyter har brukt boligen som fast bolig og må fraflytte den, regnes også som botid den tid eieren pga. sitt arbeid har vært forhindret fra å bruke boligen. Etter Deres opplysninger tiltrådte De 50 pst. stilling i kommune B 3. januar 2000 med opptrapping til 100 pst. stilling f.o.m. 1. mars 2000. De arbeider fortsatt i kommune B. Boligen i kommune A ble fraflyttet pga. Deres samboers arbeid før De selv fikk ansettelse i kommune B. Spørsmålet blir om Deres eget arbeid i kommune B kvalifiserer som brukshindring. I Lignings-ABC 2000 s 196 står det; "Når skattyteren har brukt boligen som fast bolig og må fraflytte den, regnes som botid også den tid skattyteren på grunn av sitt arbeid." Det kan tyde på at dersom boligen fraflyttes før brukshindring inntrer, kvalifiserer ikke brukshindringen som botid etter skatteloven § 9-3 annet ledd bokstav b. I Ot.pr. 4 (1986-87) pkt. 4.6.2.1 står det; "Regelen vil komme til anvendelse både der boligen må fraflyttes før kravet til eier- og brukstid er oppfylt, og der boligen ikke kan tilflyttes som planlagt på grunn av slike omstendigheter." På bakgrunn av lovens ordlyd og forarbeider er Skattedirektoratet av den oppfatning at når faktisk bruk av egen bolig er forhindret ved arbeid annet sted, kommer reglene om brukshindring til anvendelse. Som nevnt i Skattelovkommentaren 1997/98 s 407 må brukstiden kunne ligge hvor som helst innenfor lovens 2-års periode, og den må kunne være oppdelt. Uttalelsen i Ot.prp. 4 (1986/87) er etter Skattedirektoratets oppfatning kun ment for å synliggjøre at brukshindring kan være aktuelt både dersom boligen er benyttet som fast bolig før brukshindring inntrer, og dersom boligen er ment å tjene som fast bolig, men ikke ble tatt i bruk pga. brukshindring. Den tid De på grunn av arbeid er forhindret fra å benytte eiendommen i kommune A som bolig, skal dermed regnes med som botid, jf. skatteloven § 9-3 annet ledd bokstav b. Skattedirektoratet legger etter dette til grunn at De opparbeidet botid til Deres bolig i kommune A f.o.m. 1. juli 1996 til 21. mars 1999 og f.o.m. 1. januar 2000 på grunn av eget arbeid. På denne bakgrunn kan boligen i kommune A realiseres uten gevinstbeskatning med hjemmel i skatteloven § 9-3 annet ledd. Tilsvarende vil et eventuelt tap ikke være fradragsberettiget, jf. skatteloven § 9-4. Konklusjon: Boligen i kommune A kan realiseres uten gevinstbeskatning så lenge Deres brukshindring varer, jf. skatteloven § 9-3 annet ledd.